SAL vandag amptelik in sakeredding – Solidariteit - Solidariteit WêreldSolidariteit Wêreld
Tuis › Mediaverklarings › SAL vandag amptelik in sakeredding – Solidariteit
Donderdag | 05 Desember | 2019
Die SAL sal van vandag af amptelik in sakeredding wees. Dit was die konsensus tussen die regspanne van Solidariteit, die SAL, die minister van openbare ondernemings en die minister van finansies tydens 'n vergadering met die adjunk-regterpresident van die Suid-Gautengse Hooggeregshof.
Die SAL het tydens die vergadering onderneem om 'n resolusie dat die SAL vrywillig in sakeredding geplaas word, vandag by die Kommissie vir Maatskappye en Intellektuele Eiendom ("Companies and Intellectual Property Commission" – CIPC) te bekragtig. Indien dit nie gebeur nie, gaan Solidariteit se sakereddingsaansoek op 13 Desember aangehoor word.
Dit volg nadat dit bekend geraak het dat die SAL se direksie gisteraand om middernag 'n resolusie aanvaar het om die SAL vrywillig in sakereddings te plaas. Dit volg op Solidariteit se versoek aan die hooggeregshof dat die vakbond se aansoek vir sakeredding van die SAL reeds volgende week aangehoor word.
"Dit is 'n historiese gebeurtenis. Dit is die eerste keer wat 'n staatsonderneming in sakeredding geplaas word. Die sakereddingsproses wys ook dat wanbestuur en plundering wel 'n einddatum het – in hierdie geval teen 'n groot koste.
"Dit is egter nie 'n vrywillige sakereddingsproses nie; dit is afgedwing deur Solidariteit se aansoek. Die regering probeer nou meer beheer kry oor 'n proses wat hulle voorheen teengestaan het. Solidariteit gaan die ander vakbonde versoek om gesamentlik te eis dat georganiseerde arbeid invloed moet hê in die aanstelling van die sakereddingspraktisyn.
"Ons verwelkom egter die sakereddingsproses. Dit is 'n oorwinning vir Solidariteit en belastingbetalers," het dr. Dirk Hermann, bestuurshoof van Solidariteit gesê.
In wat die eerste van sy aard is, het Solidariteit op 21 November 2019 'n aansoek ingevolge artikel 131 van die Maatskappywet (No. 71 van 2008) gebring om SAL onder toesig te plaas en om met sakereddingsverrigtinge te begin. SAL en die minister van openbare ondernemings het kennis gegee van hul voorneme om die aansoek teen te staan. Geen opponerende verklarings is tot op hede ingedien nie.
Deur die loop van Woensdagaand het nuus aan die lig gekom dat die regering (as enigste aandeelhouer van SAL) van standpunt verander het en nou instem dat SAL in sakeredding geplaas moet word.
Die feit dat die maatskappy 'n artikel 129-resolusie ingevolge die Maatskappywet aanvaar het, beteken dat Solidariteit in die lig van die bewoording van artikel 131(1) van die Wet nie meer met die hangende aansoek kan voortgaan nie. Dit lui soos volg: "Tensy 'n maatskappy 'n resolusie beoog in artikel 129 aangeneem het, kan 'n geaffekteerde persoon [soos Solidariteit] te eniger tyd by 'n hof aansoek doen vir 'n bevel wat die maatskappy onder toesig plaas en met ondernemingreddingsverrigtinge begin."